SHBA: Rriten donacionet për bamirësi, megjithë vështirësitë ekonomike
Një studim thotë se shtimi i donacioneve ka ndodhur nga gjendja e mirë e tregut të aksioneve dhe nga ndërgjegjësimi i njerëzve
Çdo javë, në Arlington, Organizata Banka Ushqimore e Virginias u dërgon ushqime banorëve të moshuar. Pa ushqime të tilla, si konserva, produkte bulmeti, dhe mish të ngrirë, shumë prej tyre me të ardhura të kufizuara si Mary Lanier, do të detyroheshin të sakrifikonin gjëra të tjera. Pa donacionet e konsiderueshme nga njerëzit dhe korporatat, Qendra për Ndihmat Ushqimore e Arlingtonit nuk do të ishte në gjendje t’u shpëndante ushqime rreth 3 mijë njerëzve në nevojë. Megjithë rënien ekonomike, donacionet u rritën me 26 për qind në vitin 2009 dhe vitin e kaluar u siguruan më tepër se një milionë dollarë fonde për ndihma. Donatorë si Alois Michalak u janë përgjigjur kërkesave për të ndihmuar të tjerët. Drejtori ekzekutiv i Bankës Ushqimore Charles Meng thotë se shtimi i donacioneve nënkupton se organizata të jetë e aftë këtë vit të përmbushë kërkesat në rritje për ndihma ushqimore. Donacionet në mbarë SHBA ndryshojnë në mënyrë të konsiderushme nga një organizatë tek tjetra. Donacionet me ushqime dhe strehim për të pastrehët u shtuan ndjeshëm vitin e kaluar, por shoqatat e vogla që mbështeten tek shumat e dhuruara nga individët nuk morën aq shumë mbështetje. Donacionet për organizatën Salvation Army po ashtu ranë vitin e kaluar, gjatë krizës. Organizata e kishterë ndihmon rrreth 32 milionë njerëz në mbarë SHBA. Fushata më e madhe e fondacionit për grumbullim fondesh nuk arriti të sigurojë në Washington sasinë e nevojshme të parave gjatë Krishtlindjes së kaluar. Steve Morris kryeson operacionet organizatës. Po ashtu, ka patur një rënie të donacioneve nga korporatat dhe bizneset lokale. Si rezultat, thotë Morris, organizata “Salvation Army” po i rivlerëson burimet e veta për të shmangur shkurtimin e mundshëm të programeve në Washington dhe për rreth 3 mijë komunitete të tjera amerikane. Dyqani i Organizatës Salvation Army është një tjetër vend ku pati më pak donacione vitin e kaluar. Dyqani shet objekte të dhuruara për të mbledhur para për bamirësi, por tani ka më pak objekte për blerësit. Në magazinën e dyqanit, vendet që dikur mbusheshin me mobilje dhe rroba janë tani bosh. Zyrtarët e Salvation Army-it thonë se në kohë të vështira njerëzit kanë prirjen t’i ruajnë më gjatë sendet e vjetra. Në mënyrë që gjendja të përmirësohet, dyqani ka nevojë për më tepër donatorë si Dawson Williams. Disa organizata bamirësie thonë se janë optimiste se donacionet do të shtohen këtë vit. Zyrtarët thonë nëse jo, ata mund të detyrohen ndoshta të kufizojnë programet që u vijnë në ndihmë njerëzve në nevojë.